b'\n_START_ARTICLE_\nHoover Dam\n_START_PARAGRAPH_\nHoover Dam (Hoover-d\xc3\xa6mningen) ligger p\xc3\xa5 gr\xc3\xa6nsen mellem Nevada og Arizona, USA, og er bygget i Black Canyon p\xc3\xa5 Colorado River, t\xc3\xa6t ved Las Vegas, Nevada._NEWLINE_D\xc3\xa6mningen er 221 m h\xc3\xb8j og 379 m lang. S\xc3\xb8en, som blev dannet bagved d\xc3\xa6mningen, Lake Mead, er en af de st\xc3\xb8rste kunstige s\xc3\xb8er i verden, d\xc3\xa6kker omkring 694 km\xc2\xb2 og har en kystlinje p\xc3\xa5 885 km. 17 vandkraftgeneratorer ved Hoover Dam, som producerer 2080 MW elektrisk energi (Sammenligning: Asn\xc3\xa6sv\xc3\xa6rket har en kapacitet p\xc3\xa5 1057 MW), leverer str\xc3\xb8m til Arizona, Nevada og det sydlige Californien._NEWLINE_Konstruktionen af d\xc3\xa6mningen begyndte i 1931 som del af Boulder Canyon-projektet og blev f\xc3\xa6rdiggjort i 1936._NEWLINE_D\xc3\xa6mningen var oprindelig navngivet Hoover Dam efter pr\xc3\xa6sident Herbert Hoover, senere blev den omd\xc3\xb8bt til Boulder Dam, men i 1947 fik d\xc3\xa6mningen det gamle navn tilbage.\n_START_SECTION_\nOmkomne\n_START_PARAGRAPH_\nDer er officielt registreret 112 d\xc3\xb8dsfald i forbindelse med konstruktionen af Hoover Dam. Den f\xc3\xb8rste var J. G. Tierney, der udforskede omr\xc3\xa5det for at finde den bedst egnede placering af d\xc3\xa6mningen. Hans s\xc3\xb8n, Patrick W. Tierney, er den sidst registrerede omkomne. Han d\xc3\xb8de p\xc3\xa5 dato n\xc3\xb8jagtigt 13 \xc3\xa5r efter faderen. Der var yderligere 42 d\xc3\xb8dsfald, men disse er registreret som d\xc3\xb8dsfald p\xc3\xa5 grund af sygdom (lungebet\xc3\xa6ndelse). I virkeligheden d\xc3\xb8de de formentlig af kulilteforgiftning for\xc3\xa5rsaget af udst\xc3\xb8dningsgasserne fra maskiner i tunnellerne, hvor temperaturen i \xc3\xb8vrigt kunne komme over 60 grader celsius. Denne d\xc3\xb8ds\xc3\xa5rsag ville imidlertid have givet mulighed for erstatningskrav, og er derfor ikke anf\xc3\xb8rt. Der er til sammenligning ikke registreret et eneste tilf\xc3\xa6lde af lungebet\xc3\xa6ndelse blandt civilbefolkningen i Boulder City i samme periode.'